ઓસ્કરે કમાન્ડન્ટ લિઓપોલ્દને ફેક્ટરીમાં આવેલા પોતાના એપાર્ટમેન્ટમાં ડિનર માટે આમંત્રણ આપ્યું ત્યારે લિઓપોલ્દની વિરુદ્ધમાં વધારે ફરિયાદ કરવાનાં કારણો તેને મળી ગયાં! એપ્રિલ ૨૭ ઓસ્કરના જન્મદિવસની સાંજ હતી. રાત્રે અગીયારના સુમારે ફેક્ટરીના ફ્લોર પર લથડિયાં ખાતા કમાન્ડન્ટને ઓસ્કરની સાથે ચાલતા જોઈને કેદીઓ ચમકી ગયા હતા. ચાલતાં-ચાલતાં લિઓપોલ્દે કામદારોને સંબોધીને વાત કરવાનો પ્રયત્ન કર્યો. મશીનરી ઉપરની વિશાળ છત સામે આંગળી ચીંધતાં એ ગુસ્સે થઈ ગયો. હેર ડિરેક્ટરે તેને અત્યાર સુધી તો ફેક્ટરી ફ્લોરથી દૂર જ રાખ્યો હતો. પરંતુ આજે એ એક નિર્ણાયક અને શિસ્તપાલક અધિકારીના પાઠમાં આવી ગયો હતો. “હરામી યહૂદીઓ,” એ બૂમો પાડી રહ્યો હતો. “જુઓ આ બીમને, જુઓ જરા! તમને બધાને આ જ બીમ પર લટકાવી દેવાનો છું હું… એક-એકને લટકાવી દઈશ…!”